*****

ΚΑΝΟΝΙΣΜΟΣ (ΕΟΚ) αριθ. 1203/82 ΤΟΥ ΣΥΜΒΟΥΛΙΟΥ

της 18ης Μαΐου 1982

περί τροποποιήσεως του κανονισμού (ΕΟΚ) αριθ. 1035/72 περί κοινής οργανώσεως αγοράς στον τομέα των οπωροκηπευτικών

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 43,

τον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως αγοράς στον τομέα των οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 1116/81 (2), και ιδίως το άρθρο 35,

την πρόταση της Επιτροπής,

τη γνώμη του Ευρωπαϊκού Κοινοβουλίου (3),

Εκτιμώντας:

ότι οι μελιτζάνες και τα βερίκοκα πρέπει να περιληφθούν στον πίνακα των προϊόντων που υπόκεινται στο καθεστώς των τιμών και των παρεμβάσεων, λόγω του ενδιαφέροντος που παρουσιάζουν αυτά τα προϊόντα για ορισμένες κατηγορίες γεωργών· ότι είναι, συνεπώς, αναγκαίο να καθορισθούν, για τα δύο αυτά προϊόντα, οι περίοδοι επί των οποίων εκτείνεται η περίοδος εμπορίας και να προσδιορισθούν, σε σχέση με τις τιμές βάσεως, τα όρια μέσα στα οποία πρέπει να βρίσκονται οι τιμές αγοράς·

ότι ο κανονισμός (ΕΟΚ) αριθ. 2511/69 του Συμβουλίου της 9ης Δεκεμβρίου 1969 περί ειδικών μέτρων για τη βελτίωση της παραγωγής και της εμπορίας στον τομέα των κοινοτικών εσπεριδοειδών (4), όπως τροποποιήθηκε τελευταία από τον κανονισμό (ΕΟΚ) αριθ. 1204/82 (5), προβλέπει την προοδευτική κατάργηση των χρηματικών αντισταθμίσεων για τα λεμόνια και τις κλεμεντίνες από την περίοδο εμπορίας 1982/83· ότι πρέπει να ληφθεί υπόψη η κατάσταση αυτή κατά τον καθορισμό των τιμών αναγωγής για τα εν λόγω προϊόντα και ότι πρέπει, κατά συνέπεια, να τροποποιηθεί ο κανονισμός (ΕΟΚ) αριθ. 1035/72,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1035/72 τροποποιείται ως εξής:

1. στο άρθρο 1 παράγραφος 3 πρώτο εδάφιο, η πρώτη περίπτωση αντικαθίσταται από το ακόλουθο κείμενο:

«- τις τομάτες, τα αγγούρια και τις μελιτζάνες, από 1ης Ιανουαρίου μέχρι 31 Δεκεμβρίου,»·

2. στο άρθρο 1 παράγραφος 3 πρώτο εδάφιο, προστίθεται η ακόλουθη περίπτωση:

«- τα βερίκοκα, από 1ης Μαΐου μέχρι 31 Αυγούστου.»·

3. στο άρθρο 16 παράγραφος 3, η πρώτη περίπτωση αντικαθίσταται από το ακόλουθο κείμενο:

«- 40 και 45 % της τιμής βάσεως για τα κουνουπίδια, τις τομάτες και τις μελιτζάνες,»·

4. στο άρθρο 23, η παράγραφος 2 αντικαθίσταται από το ακόλουθο κείμενο:

«2. Οι τιμές αναγωγής καθορίζονται:

- βάσει του αριθμητικού μέσου όρου των τιμών στην παραγωγή κάθε Κράτους μέλους προσαυξημένου κατά το ποσό που ορίζεται στην παράγραφο 4, και για τις κλεμεντίνες κατά το ποσό που ορίζεται στην παράγραφο 2α,

- λαμβάνοντας υπόψη την εξέλιξη του κόστους παραγωγής στον τομέα των οπωροκηπευτικών.

Ωστόσο, για τα λεμόνια και τις κλεμεντίνες μέχρι και την περίοδο εμπορίας 1982/83 και για τα πορτοκάλια, τα μανταρίνια, τα satsumas, τα tangerines και τα άλλα παρόμοια υβρίδια εσπεριδοειδών, εξαιρέσει κλεμεντινών μέχρι και την περίοδο εμπορίας 1989/90, οι τιμές αναγωγής καθορίζονται σε επίπεδο ίσο με εκείνο της προηγούμενης περιόδου εμπορίας, το οποίο προσαρμόζεται ενδεχομένως με ποσοστό που ισούται κατ' ανώτατο όριο με τη διαφορά μεταξύ των ποσοστών που εκφράζουν, αντιστοίχως, τη μεταβολή των τιμών βάσεως και αγοράς και εκείνη των χρηματικών αντισταθμίσεων, οι οποίες προβλέπονται από τον κανονισμό (ΕΟΚ) αριθ. 2511/69 σε σχέση με την προηγούμενη περίοδο.»·

5. στο άρθρο 23 παρεμβάλλεται η ακόλουθη παράγραφος:

«2α. Το ποσό, που αναφέρεται για τις κλεμεντίνες στην παράγραφο 2 πρώτο εδάφιο πρώτη περίπτωση, είναι ίσο με 0 ECU για την περίοδο εμπορίας 1982/83, με 0,36 ECU για την περίοδο εμπορίας 1983/84, με 0,72 ECU για την περίοδο εμπορίας 1984/85, με 1,08 ECU για την περίοδο εμπορίας 1985/86 και με 1,44 ECU από την περίοδο εμπορίας 1986/87.»·

6. στο άρθρο 23 παράγραφος 4 προστίθεται το ακόλουθο εδάφιο:

«Ωστόσο, όσον αφορά τα λεμόνια και τις κλεμεντίνες, αυτό το ποσό ορίζεται σε 0 ECU για την περίοδο εμπορίας 1982/83 και περιορίζεται για τις περιόδους εμπορίας 1983/84, 1984/85 και 1985/86 αντιστοίχως στο ένα τέταρτο, στο ήμισυ και στα τρία τέταρτα του ποσού που υπολογίζεται σύμφωνα με το πρώτο εδάφιο. »·

7. το παράρτημα ΙΙ συμπληρώνεται με το ακόλουθο κείμενο:

«Μελιτζάνες

Βερίκοκα».

Άρθρο 2

Ο παρών κανονισμός αρχίζει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 18 Μαΐου 1982.

Για το Συμβούλιο

Ο Πρόεδρος

P. de KEERSMAEKER

(1) ΕΕ αριθ. L 118 της 20. 5. 1972, σ. 1.

(2) ΕΕ αριθ. L 118 της 30. 4. 1981, σ. 1.

(3) ΕΕ αριθ. C 104 της 26. 4. 1982, σ. 25.

(4) ΕΕ αριθ. L 318 της 18. 12. 1969, σ. 1.

(5) Βλέπε σ. 38 της παρούσας Επίσημης Εφημερίδας.